title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την επικαιροποίηση του καταλόγου των χωροκατακτητικών ξένων ειδών ενωσιακού ενδιαφέροντος που θεσπίστηκε με τον εκτελεστικό κανονισμό (ΕΕ) 2016/1141 της Επιτροπής σύμφωνα με τον κανονισμό (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου

text:
               ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ

               της 12.7.2017

               για την επικαιροποίηση του καταλόγου των χωροκατακτητικών ξένων ειδών ενωσιακού ενδιαφέροντος που θεσπίστηκε με τον εκτελεστικό κανονισμό (ΕΕ) 2016/1141 της Επιτροπής σύμφωνα με τον κανονισμό (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου

               Η ΕΥΡΩΠΑΪΚΗ ΕΠΙΤΡΟΠΗ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την πρόληψη και διαχείριση της εισαγωγής και εξάπλωσης χωροκατακτητικών ξένων ειδών
                  1
               , και ιδίως το άρθρο 4 παράγραφοι 1 και 2,

               Εκτιμώντας τα ακόλουθα:

               (1)Ο εκτελεστικός κανονισμός (ΕΕ) 2016/1141 της Επιτροπής
                  2
                θεσπίζει κατάλογο χωροκατακτητικών ξένων ειδών ενωσιακού ενδιαφέροντος («ενωσιακός κατάλογος»), ο οποίος θα πρέπει να επικαιροποιείται όπως κρίνεται αναγκαίο, σύμφωνα με το άρθρο 4 παράγραφος 2 του κανονισμού (ΕΕ) αριθ. 1143/2014.

               (2)Η Επιτροπή, βάσει των διαθέσιμων στοιχείων και των εκτιμήσεων κινδύνου που διενεργήθηκαν σύμφωνα με το άρθρο 5 παράγραφος 1 του κανονισμού (ΕΕ) αριθ. 1143/2014, κατέληξε στο συμπέρασμα ότι πληρούνται όλα τα κριτήρια που αναφέρονται στο άρθρο 4 παράγραφος 3 του εν λόγω κανονισμού για τα ακόλουθα χωροκατακτητικά ξένα είδη: Alopochen aegyptiacus Linnaeus, 1766· Alternanthera philoxeroides (Mart.) Griseb· Asclepias syriaca L.· Elodea nuttallii (Planch.) St. John· Gunnera tinctoria (Molina) Mirbel· Heracleum mantegazzianum Sommier & Levier· Impatiens glandulifera Royle· Microstegium vimineum (Trin.) A. Camus· Myriophyllum heterophyllum Michaux· Nyctereutes procyonoides Gray, 1834· Ondatra zibethicus Linnaeus, 1766· Pennisetum setaceum (Forssk.) Chiov.

               (3)Η Επιτροπή κατέληξε στο συμπέρασμα ότι για όλα τα εν λόγω χωροκατακτητικά ξένα είδη ελήφθησαν δεόντως υπόψη όλα τα στοιχεία που παρατίθενται στο άρθρο 4 παράγραφος 6 του κανονισμού (ΕΕ) αριθ. 1143/2014.

               (4)Ορισμένα κράτη μέλη προτίθενται να υποβάλουν στην Επιτροπή αίτηση για την έγκριση της συνέχισης της εκτροφής του είδους Nyctereutes procyonoides Gray, 1834, σύμφωνα με το άρθρο 9 του κανονισμού (ΕΕ) αριθ. 1143/2014, επικαλούμενα λόγους επιτακτικού δημόσιου συμφέροντος κοινωνικής ή οικονομικής φύσης. Στο πλαίσιο αυτό, η καταχώριση του εν λόγω είδους στον κατάλογο της Ένωσης θα πρέπει να υπόκειται σε μεταβατική περίοδο που θα επιτρέψει την ολοκλήρωση της διαδικασίας του άρθρου 9 του εν λόγω κανονισμού πριν αρχίσει να ισχύει η καταχώριση του είδους αυτού.

               (5)Μετά την ημερομηνία έκδοσης του εκτελεστικού κανονισμού (ΕΕ) 2016/1141, επικαιροποιήθηκαν οι κωδικοί ΣΟ που προβλέπονται στον κανονισμό (ΕΟΚ) αριθ. 2658/87 του Συμβουλίου
                  3
               , και οι πλέον πρόσφατες τροποποιήσεις έγιναν με τον εκτελεστικό κανονισμό (ΕΕ) 2016/1821 της Επιτροπής
                  4
               . Συνεπώς, ο εκτελεστικός κανονισμός (ΕΕ) 2016/1141 θα πρέπει να τροποποιηθεί αναλόγως.

               (6)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής χωροκατακτητικών ξένων ειδών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

               Άρθρο 1

               Το παράρτημα του εκτελεστικού κανονισμού (ΕΕ) 2016/1141 της Επιτροπής τροποποιείται σύμφωνα με το παράρτημα του παρόντος κανονισμού.

               Άρθρο 2

               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

               Βρυξέλλες, 12.7.2017

                     Για την Επιτροπή

                     Πρόεδρος
                     Jean-Claude JUNCKER

                     (1)

                        ΕΕ L 317 της 4.11.2014, σ. 35.

                     (2)

                        Εκτελεστικός κανονισμός (ΕΕ) 2016/1141 της Επιτροπής, της 13ης Ιουλίου 2016, για την έκδοση καταλόγου χωροκατακτητικών ξένων ειδών ενωσιακού ενδιαφέροντος σύμφωνα με τον κανονισμό (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου (ΕΕ L 189 της 14.7.2016, σ. 4).

                     (3)

                        Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

                     (4)

                        Εκτελεστικός κανονισμός (ΕΕ) 2016/1821 της Επιτροπής, της 6ης Οκτωβρίου 2016, σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 294 της 28.10.2016, σ. 1).

    ---documentbreak---

               ΠΑΡΑΡΤΗΜΑ

               Το παράρτημα του εκτελεστικού κανονισμού (ΕΕ) 2016/1141 της Επιτροπής τροποποιείται ως εξής:

               (1)Στον πίνακα του καταλόγου των χωροκατακτητικών ξένων ειδών ενωσιακού ενδιαφέροντος προστίθενται, με αλφαβητική σειρά, τα ακόλουθα είδη:

                        Είδος

                        (i)

                        Κωδικοί ΣΟ για ζώντα δείγματα
                           (ii)

                        Κωδικοί ΣΟ για τα μέρη τα οποία μπορούν να αναπαραχθούν
                           (iii)

                        Κατηγορίες σχετικών εμπορευμάτων

                        (iv)

                        «Alopochen aegyptiacus Linnaeus, 1766

                        ex 0106 39 80

                        ex 0407 19 90 (γονιμοποιημένα αυγά για επώαση)

                        Alternanthera philoxeroides (Mart.) Griseb

                        ex 0602 90 50

                        ex 1209 99 99 (σπόροι)

                        (12)

                        Asclepias syriaca L.

                        ex 0602 90 50

                        ex 1209 99 99 (σπόροι)

                        (7)

                        Elodea nuttallii (Planch.) St. John

                        ex 0602 90 50

                        ex 1209 99 99 (σπόροι)

                        Gunnera tinctoria (Molina) Mirbel

                        ex 0602 90 50

                        ex 1209 99 99 (σπόροι)

                        Heracleum mantegazzianum Sommier & Levier

                        ex 0602 90 50

                        ex 1209 99 99 (σπόροι)

                        Impatiens glandulifera Royle

                        ex 0602 90 50

                        ex 1209 99 99 (σπόροι)

                        Microstegium vimineum (Trin.) A. Camus

                        ex 0602 90 50

                        ex 1209 99 99 (σπόροι)

                        (7), (12)

                        Myriophyllum heterophyllum Michaux

                        ex 0602 90 50

                        ex 1209 99 99 (σπόροι)

                        Nyctereutes procyonoides Gray, 1834(*)

                        ex 0106 19 00

                        ---

                        Ondatra zibethicus Linnaeus, 1766

                        ex 0106 19 00

                        ---

                        Pennisetum setaceum (Forssk.) Chiov.

                        ex 0602 90 50

                        ex 1209 99 99 (σπόροι)

                (*) Η καταχώριση του είδους Nyctereutes procyonoides Gray, 1834 ισχύει από την [Προς την Υπηρεσία Εκδόσεων: Να εισαχθεί ημερομηνία: 18 μήνες μετά την έναρξη ισχύος.].»

               (2)Στις σημειώσεις του πίνακα για τη στήλη (iv), προστίθεται το ακόλουθο σημείο:

               «(12) ex 2309 90: Παρασκευάσματα για τη διατροφή των πτηνών».

               (3)Σε όλο το παράρτημα, οι αναφορές στον κωδικό ΣΟ «0301 99 18» αντικαθίστανται από τον κωδικό «0301 99 17».

               (4)Σε όλο το παράρτημα, οι αναφορές στον κωδικό ΣΟ «0306 24 80» αντικαθίστανται από τον κωδικό «0306 33 90».

               (5)Σε όλο το παράρτημα, οι αναφορές στον κωδικό ΣΟ «0306 29 10» αντικαθίστανται από τον κωδικό «0306 39 10».

               (6)Σε όλο το παράρτημα, οι αναφορές στον κωδικό ΣΟ «0602 90 49» αντικαθίστανται από τους κωδικούς «0602 90 46 ή 0602 90 48».


title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) αριθ. 641/2014 όσον αφορά την κοινοποίηση σχετικά με την αύξηση του ανώτατου ορίου του καθεστώτος ενιαίας στρεμματικής ενίσχυσης όπως αναφέρεται στο άρθρο 36 παράγραφος 4 του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου

text:
               ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ

               της 9.4.2018

               για την τροποποίηση του εκτελεστικού κανονισμού (ΕΕ) αριθ. 641/2014 όσον αφορά την κοινοποίηση σχετικά με την αύξηση του ανώτατου ορίου του καθεστώτος ενιαίας στρεμματικής ενίσχυσης όπως αναφέρεται στο άρθρο 36 παράγραφος 4 του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου

               Η ΕΥΡΩΠΑΪΚΗ ΕΠΙΤΡΟΠΗ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου
                  1
               , και ιδίως το άρθρο 36 παράγραφος 4,

               Εκτιμώντας τα ακόλουθα:

               (1)Με τον εκτελεστικό κανονισμό (ΕΕ) αριθ. 641/2014 της Επιτροπής
                  2
                θεσπίστηκαν κανόνες εφαρμογής του κανονισμού (ΕΕ) αριθ. 1307/2013 περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής.

               (2)Ο κανονισμός (ΕΕ) αριθ. 1307/2013 τροποποιήθηκε με τον κανονισμό (ΕΕ) 2017/2393 του Ευρωπαϊκού Κοινοβουλίου και του Συμβουλίου
                  3
               , με τον οποίο, μεταξύ άλλων, προστέθηκε στο άρθρο 36 παράγραφος 4 του κανονισμού (ΕΕ) αριθ. 1307/2013 η δυνατότητα των κρατών μελών που εφαρμόζουν το καθεστώς ενιαίας στρεμματικής ενίσχυσης να αυξάνουν το οικείο ανώτατο όριο του καθεστώτος ενιαίας στρεμματικής ενίσχυσης.

               (3)Υπό το πρίσμα των αλλαγών που έγιναν στο άρθρο 36 παράγραφος 4 του κανονισμού (ΕΕ) αριθ. 1307/2013, είναι αναγκαίο να θεσπιστούν κανόνες για την κοινοποίηση της αύξησης του ανώτατου ορίου του καθεστώτος ενιαίας στρεμματικής ενίσχυσης.

               (4)Επομένως, ο εκτελεστικός κανονισμός (ΕΕ) αριθ. 641/2014 θα πρέπει να τροποποιηθεί αναλόγως.

               (5)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

               Άρθρο 1

               Τροποποίηση του εκτελεστικού κανονισμού (ΕΕ) αριθ. 641/2014

               Ο εκτελεστικός κανονισμός (ΕΕ) αριθ. 641/2014 τροποποιείται ως εξής:

               1)
                     Παρεμβάλλεται το ακόλουθο άρθρο 16α:

               «Άρθρο 16α

               Κοινοποίηση σχετικά με την αύξηση του ανώτατου ορίου του καθεστώτος ενιαίας στρεμματικής ενίσχυσης όπως αναφέρεται στο άρθρο 36 παράγραφος 4 του κανονισμού (ΕΕ) αριθ. 1307/2013

               Όταν κράτος μέλος κοινοποιεί στην Επιτροπή αποφάσεις που έλαβε βάσει του άρθρου 36 παράγραφος 4 του κανονισμού (ΕΕ) αριθ. 1307/2013, οι πληροφορίες που υποβάλλονται στην Επιτροπή συνίστανται στα ποσοστά των ετήσιων εθνικών ανώτατων ορίων που ορίζονται στο παράρτημα II του εν λόγω κανονισμού, μετά την αφαίρεση του ποσού που προκύπτει από την εφαρμογή του άρθρου 47 παράγραφος 1 του εν λόγω κανονισμού, για κάθε ημερολογιακό έτος από το 2018 έως το 2020.».

               Άρθρο 2

               Έναρξη ισχύος

               Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

               Βρυξέλλες, 9.4.2018

                     Για την Επιτροπή

                     Πρόεδρος
                     Jean-Claude JUNCKER

                     (1)

                        ΕΕ L 347 της 20.12.2013, σ. 608.

                     (2)

                        Εκτελεστικός κανονισμός (ΕΕ) αριθ. 641/2014 της Επιτροπής, της 16ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής (ΕΕ L 181 της 20.6.2014, σ. 74).

                     (3)

                        Κανονισμός (ΕΕ) 2017/2393 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017, για την τροποποίηση των κανονισμών (ΕΕ) αριθ. 1305/2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), (ΕΕ) αριθ. 1306/2013 σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής, (ΕΕ) αριθ. 1307/2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής, (ΕΕ) αριθ. 1308/2013 για τη θέσπιση κοινής οργάνωσης των αγορών γεωργικών προϊόντων και (ΕΕ) αριθ. 652/2014 για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό (ΕΕ L 350 της 29.12.2017, σ. 15).


title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) αριθ. 809/2014 όσον αφορά την τροποποίηση των ενιαίων αιτήσεων και των αιτήσεων πληρωμής και τους ελέγχους

text:
               ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ

               της 18.5.2018

               για την τροποποίηση του εκτελεστικού κανονισμού (ΕΕ) αριθ. 809/2014 όσον αφορά την τροποποίηση των ενιαίων αιτήσεων και των αιτήσεων πληρωμής και τους ελέγχους

               Η ΕΥΡΩΠΑΪΚΗ ΕΠΙΤΡΟΠΗ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου
                  1
               , και ιδίως το άρθρο 62 παράγραφος 2 πρώτο εδάφιο στοιχεία α) και β) και το άρθρο 78 πρώτο εδάφιο στοιχεία β) και γ),

               Εκτιμώντας τα ακόλουθα:

               (1)Το άρθρο 15 παράγραφος 2α του εκτελεστικού κανονισμού (ΕΕ) αριθ. 809/2014 της Επιτροπής
                  2
                καθορίζει την προθεσμία εντός της οποίας οι δικαιούχοι μπορούν να τροποποιούν τις ενιαίες αιτήσεις τους ή τις αιτήσεις πληρωμής τους μετά την κοινοποίηση των αποτελεσμάτων των προκαταρκτικών ελέγχων. Για να διασφαλιστεί ότι επιφυλάσσεται ίση μεταχείριση στους δικαιούχους, είναι σκόπιμο να εξασφαλιστεί ότι όλοι οι δικαιούχοι έχουν πάντα τον ίδιο αριθμό ημερών μετά την προθεσμία για την κοινοποίηση των αποτελεσμάτων των προκαταρκτικών ελέγχων για την τροποποίηση των ενιαίων αιτήσεων ή των αιτήσεων πληρωμής τους.

               (2)Το άρθρο 24 παράγραφος 4 του εκτελεστικού κανονισμού (ΕΕ) αριθ. 809/2014 προβλέπει ότι απαιτούνται φυσικοί έλεγχοι των αγροτεμαχίων στην περίπτωση που από τη φωτοερμηνεία δορυφορικών ή εναέριων φωτογραφιών δεν μπορούν να εξαχθούν σαφή αποτελέσματα όσον αφορά τη συμμόρφωση με τα κριτήρια επιλεξιμότητας ή το ορθό μέγεθος της έκτασης που αποτελεί αντικείμενο διοικητικών ή επιτόπιων ελέγχων. Νέες τεχνολογίες, όπως τα μη επανδρωμένα εναέρια συστήματα, οι φωτογραφίες με γεωσήμανση, οι δέκτες GNSS σε συνδυασμό με την υπηρεσία EGNOS και το σύστημα GALILEO, τα δεδομένα που συγκεντρώνονται από τους δορυφόρους Sentinel του προγράμματος Copernicus κ.λπ., παρέχουν σχετικά δεδομένα για τις δραστηριότητες που ασκούνται σε γεωργικές εκτάσεις. Με σκοπό τη μείωση του φόρτου των ελέγχων για τις αρμόδιες αρχές και τους δικαιούχους, ιδίως του αριθμού φυσικών ελέγχων των αγροτεμαχίων, και την ενίσχυση της χρήσης νέων τεχνολογιών στο ολοκληρωμένο σύστημα διαχείρισης και ελέγχου, είναι σκόπιμο να επιτραπεί η χρήση σχετικών αποδεικτικών στοιχείων που συγκεντρώνονται με χρήση των παραπάνω τεχνολογιών, καθώς και άλλης σχετικής τεκμηρίωσης, για τον έλεγχο της συμμόρφωσης με τα κριτήρια επιλεξιμότητας, τις δεσμεύσεις ή τις άλλες υποχρεώσεις για το σχετικό καθεστώς ενισχύσεων ή μέτρο στήριξης, καθώς και της συμμόρφωσης με τις απαιτήσεις και τα πρότυπα που σχετίζονται με την πολλαπλή συμμόρφωση. Οι φυσικοί έλεγχοι των αγροτεμαχίων θα πρέπει να παραμείνουν αναγκαίοι σε περίπτωση που τα εν λόγω αποδεικτικά στοιχεία δεν οδηγούν σε σαφή αποτελέσματα.

               (3)Οι δορυφόροι Sentinel του προγράμματος Copernicus, που ενσωματώνουν τα δεδομένα EGNOS/Galileo, παρέχουν σχετικά και πλήρη, ελεύθερα και ανοιχτά δεδομένα που επιτρέπουν την παρακολούθηση όλων των γεωργικών εκτάσεων στα κράτη μέλη. Είναι σκόπιμο να έχουν τη δυνατότητα τα κράτη μέλη ή οι περιφέρειές τους να χρησιμοποιούν εναλλακτική μέθοδο για τη διενέργεια ελέγχων με τη συστηματική χρήση αυτών ή παρόμοιων δεδομένων και την αυτοματοποιημένη επεξεργασία τους, καθώς και την παρακολούθηση περιπτώσεων στις οποίες η αυτοματοποιημένη επεξεργασία δεδομένων οδηγεί σε ασαφή αποτελέσματα, χωρίς να θίγεται η απόδοση του συστήματος σε ό,τι αφορά την εξασφάλιση του απαιτούμενου επιπέδου βεβαιότητας σχετικά με τη νομιμότητα και την κανονικότητα των δαπανών (εφεξής η «παρακολούθηση»). Επομένως, θα πρέπει να προβλεφθεί νομικό πλαίσιο για τον καθορισμό των προϋποθέσεων υπό τις οποίες οι έλεγχοι μέσω παρακολούθησης σε κράτος μέλος ή περιφέρεια μπορούν να αντικαταστήσουν τους επιτόπιους ελέγχους σχετικά με την έκταση.

               (4)Στις περιπτώσεις που οι έλεγχοι μέσω παρακολούθησης επιτρέπουν στην αρμόδια αρχή να εξάγει συμπεράσματα όσον αφορά την επιβολή της διοικητικής κύρωσης του άρθρου 19α παράγραφος 3 του κατ’ εξουσιοδότηση κανονισμού (ΕΕ) αριθ. 640/2014 της Επιτροπής
                  3
               , θα πρέπει να προβλέπεται ότι ο επιτόπιος έλεγχος παρακολούθησης του άρθρου 33α του εκτελεστικού κανονισμού (ΕΕ) αριθ. 809/2014 δεν είναι απαραίτητος.

               (5)Λαμβανομένης υπόψη της αρχικής επένδυσης που απαιτείται από τις αρμόδιες αρχές για την αντικατάσταση της υφιστάμενης μεθόδου επιτόπιων ελέγχων με τους ελέγχους μέσω παρακολούθησης, είναι σκόπιμο να προβλεφθεί ορισμένη ευελιξία που θα επιτρέπει τη διεξαγωγή ελέγχων μέσω παρακολούθησης μόνο για ορισμένα καθεστώτα ενίσχυσης, μέτρα στήριξης ή τύπους ενεργειών και να προβλεφθεί η δυνατότητα σταδιακής εφαρμογής ελέγχων μέσω παρακολούθησης σε ορισμένο καθεστώς ενίσχυσης ή μέτρο στήριξης. Κατά την περίοδο σταδιακής εφαρμογής, που θα πρέπει να είναι περιορισμένης διάρκειας ώστε να εξασφαλιστεί η ίση μεταχείριση των δικαιούχων, θα πρέπει να διασφαλίζεται μέσω νέων διατάξεων ότι τα κράτη μέλη ή οι περιφέρειες επεκτείνουν σταδιακά τη χρήση των ελέγχων μέσω παρακολούθησης στη συνολική περιοχή που καλύπτεται από το καθεστώς ενίσχυσης ή το μέτρο στήριξης. Μια τέτοια προσέγγιση θα επιτρέψει στα κράτη μέλη ή τις περιφέρειες να ετοιμαστούν για την πλήρη εφαρμογή της παρακολούθησης και τη βελτίωση των διαδικασιών παρακολούθησης και των εργαλείων ΤΠ που χρησιμοποιούνται για την ανάλυση δεδομένων. Στις περιπτώσεις που οι έλεγχοι μέσω παρακολούθησης περιορίζονται σε περιοχές που επιλέγονται βάσει σαφώς καθορισμένων, αντικειμενικών και αμερόληπτων κριτηρίων, όλοι οι δικαιούχοι στις εν λόγω περιοχές θα πρέπει να υπόκεινται σε ελέγχους μέσω παρακολούθησης.

               (6)Είναι σκόπιμο να καθοριστεί ελάχιστο ποσοστό ελέγχων ώστε να εξασφαλιστεί ότι οι έλεγχοι σχετικά με τη συμμόρφωση με τους όρους επιλεξιμότητας, τις απαιτήσεις και τις άλλες υποχρεώσεις είναι ικανοποιητικοί σε περιπτώσεις που τα δεδομένα που παρέχονται από τους δορυφόρους Sentinel του προγράμματος Copernicus δεν είναι ικανοποιητικά. Οι φυσικοί έλεγχοι των αγροτεμαχίων θα πρέπει να είναι απαραίτητοι μόνο αν τα αποδεικτικά στοιχεία που συλλέγονται με τη χρήση νέων τεχνολογιών όπως οι φωτογραφίες με γεωσήμανση και τα μη επανδρωμένα εναέρια συστήματα ή τα σχετικά αποδεικτικά έγγραφα δεν οδηγούν σε σαφές αποτέλεσμα ή αν οι αρμόδιες αρχές αναμένουν ότι κανένα από αυτά τα είδη αποδεικτικών στοιχείων δεν θα είναι αποτελεσματικό στον έλεγχο της συμμόρφωσης με τους όρους επιλεξιμότητας, τις απαιτήσεις και τις άλλες υποχρεώσεις που δεν μπορούν να αποτελέσουν αντικείμενο παρακολούθησης.

               (7)Τα αποτελέσματα της αυτοματοποιημένης ανάλυσης των δεδομένων των δορυφόρων Sentinel του προγράμματος Copernicus ή παρόμοιων δεδομένων, μπορούν να λειτουργήσουν ως εργαλείο που θα βοηθήσει τους δικαιούχους στην τήρηση των απαιτήσεων. Οι προειδοποιήσεις σχετικά με τυχόν μη συμμόρφωση θα πρέπει να κοινοποιούνται στους δικαιούχους και οι αρμόδιες αρχές θα πρέπει να θεσπίζουν κατάλληλα μέσα για τον σκοπό αυτό. Είναι σκόπιμο να προβλεφθεί ότι η επικοινωνία με τους δικαιούχους σχετικά με τα εν λόγω αποτελέσματα δεν θεωρείται κοινοποίηση προς τον δικαιούχο της πρόθεσης της αρμόδιας αρχής να πραγματοποιήσει επιτόπιο έλεγχο. Οι δικαιούχοι θα πρέπει επίσης να έχουν τη δυνατότητα να τροποποιήσουν τις αιτήσεις ενίσχυσης ή τις αιτήσεις πληρωμής τους με σκοπό τη διόρθωση της δήλωσής τους σχετικά με τη χρήση γεωργικών εκτάσεων, υπό τον όρο ότι έχουν τηρηθεί οι εν λόγω απαιτήσεις. Είναι επίσης σκόπιμο να μπορούν τα κράτη μέλη να καθορίζουν προθεσμία εντός της οποίας μπορούν να γίνουν αποδεκτές οι εν λόγω τροποποιήσεις.

               (8)Είναι σκόπιμο να διευκρινιστεί ότι οι αιτήσεις ή οι αιτούντες που διαπιστώνεται ότι δεν είναι εγκεκριμένοι ή επιλέξιμοι για ενισχύσεις κατά τον χρόνο του επιτόπιου ελέγχου δεν θα πρέπει να εντάσσονται στον πληθυσμό ελέγχου από τον οποίο λαμβάνονται τα δείγματα ώστε να τηρούνται τα ελάχιστα ποσοστά ελέγχων. Θα πρέπει επίσης να προβλέπεται ότι οι εν λόγω αιτήσεις ή τα δεδομένα που αφορούν τους εν λόγω αιτούντες θα πρέπει να χρησιμοποιούνται για ελέγχους διασταύρωσης με σκοπό τον εντοπισμό περιπτώσεων διπλής υποβολής παραδεκτών αιτήσεων και πληροφοριών που είναι σχετικές για την επικαιροποίηση του συστήματος αναγνώρισης αγροτεμαχίων.

               (9)Για τη διευκρίνιση του πεδίου των επιτόπιων ελέγχων όσον αφορά την υποχρέωση εκ νέου μετατροπής σε περιπτώσεις μη τήρησης της υποχρέωσης σχετικά με τις περιβαλλοντικά ευαίσθητες εκτάσεις μόνιμων βοσκοτόπων, είναι σκόπιμο να προβλεφθεί ότι οι επιτόπιοι έλεγχοι θα πρέπει να διεξάγονται σε αγροτεμάχια που πρέπει να μετατραπούν εκ νέου ώστε να ελεγχθεί αν η υποχρέωση εκ νέου μετατροπής έχει τηρηθεί.

               (10)Για να μπορούν τα κράτη μέλη να βελτιστοποιήσουν την επιλογή του δείγματος, είναι σκόπιμο να προβλεφθεί περισσότερη ευελιξία στην επιλογή των δειγμάτων ελέγχου, όπως προβλέπεται στα άρθρα 30 έως 33 του εκτελεστικού κανονισμού (ΕΕ) αριθ. 809/2014. Η υποχρεωτική μέθοδος επιλογής θα πρέπει να αντικατασταθεί από γενικές αρχές σχετικά με τον τρόπο συνδυασμού των δειγμάτων. Επιπλέον, για να προκύψει αντιπροσωπευτικό ποσοστό σφάλματος, θα πρέπει να προβλεφθεί ελάχιστο τυχαίο δείγμα για κάθε καθεστώς ενίσχυσης και μέτρο στήριξης. Για να διατηρηθεί η προσέγγιση βάσει κινδύνου για τους ελέγχους της ενίσχυσης οικολογικής μέριμνας, είναι επίσης σκόπιμο να καθοριστεί η μέθοδος επιλογής για τα σχετικά δείγματα ελέγχου.

               (11)Προκειμένου να διευκολυνθεί η εφαρμογή του ολοκληρωμένου συστήματος και να μειωθεί ο χρόνος διεξαγωγής των ελέγχων, η δυνατότητα περιορισμού των ελέγχων σχετικά με τη μέτρηση των εκτάσεων σε τυχαίο δείγμα 50 % των δηλούμενων αγροτεμαχίων θα πρέπει να επεκταθεί ώστε να καλύπτει και τους ελέγχους σχετικά με την επιλεξιμότητα.

               (12)Για τους σκοπούς της παρακολούθησης της εφαρμογής των ελέγχων μέσω παρακολούθησης, θα πρέπει να προβλεφθεί υποχρέωση κοινοποίησης για τα κράτη μέλη.

               (13)Συνεπώς, ο εκτελεστικός κανονισμός (ΕΕ) αριθ. 809/2014 θα πρέπει να τροποποιηθεί αναλόγως.

               (14)Προκειμένου να επιτραπεί στα κράτη μέλη να χρησιμοποιούν νέες τεχνολογίες στα οικεία ολοκληρωμένα συστήματα διαχείρισης και ελέγχου το συντομότερο δυνατόν, οι νέοι κανόνες σχετικά με τις ενιαίες αιτήσεις και τις αιτήσεις πληρωμής και τους ελέγχους θα πρέπει να εφαρμόζονται από το έτος υποβολής αιτήσεων 2018 και εξής. Κατά συνέπεια, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

               (15)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων και της επιτροπής αγροτικής ανάπτυξης,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

               Άρθρο 1

               Ο εκτελεστικός κανονισμός (ΕΕ) αριθ. 809/2014 τροποποιείται ως εξής:

               (1)Το άρθρο 15 τροποποιείται ως εξής:

               α)προστίθεται η ακόλουθη παράγραφος 1β:

               «1β. Στις περιπτώσεις που οι έλεγχοι μέσω παρακολούθησης διενεργούνται σύμφωνα με το άρθρο 40α, οι δικαιούχοι μπορούν να τροποποιούν την ενιαία αίτηση ή την αίτηση πληρωμής όσον αφορά τη χρήση μεμονωμένων αγροτεμαχίων, υπό τον όρο ότι τηρούνται οι απαιτήσεις που προβλέπονται στα συγκεκριμένα καθεστώτα άμεσων ενισχύσεων ή μέτρα αγροτικής ανάπτυξης.»·

               β)η παράγραφος 2α αντικαθίσταται από το ακόλουθο κείμενο:

               «2α. Οι τροποποιήσεις κατόπιν των προκαταρκτικών ελέγχων, που πραγματοποιούνται σύμφωνα με την παράγραφο 1α, κοινοποιούνται στην αρμόδια αρχή το αργότερο εννέα ημερολογιακές ημέρες μετά την καταληκτική ημερομηνία για την κοινοποίηση στον δικαιούχο των αποτελεσμάτων των προκαταρκτικών ελέγχων που αναφέρονται στο άρθρο 11 παράγραφος 4.

               Οι εν λόγω κοινοποιήσεις υποβάλλονται εγγράφως ή μέσω του εντύπου αίτησης ενίσχυσης με γεωχωρικά στοιχεία.»·

               γ)προστίθεται η ακόλουθη παράγραφος 2β:

               «2β. Οι τροποποιήσεις που πραγματοποιούνται σύμφωνα με την παράγραφο 1β κοινοποιούνται στην αρμόδια αρχή έως την ημερομηνία που καθορίζεται από την εν λόγω αρμόδια αρχή. Η ημερομηνία αυτή προηγείται κατά τουλάχιστον 15 ημερολογιακές ημέρες της ημερομηνίας κατά την οποία πρόκειται να πραγματοποιηθεί η πληρωμή της πρώτης δόσης ή της προκαταβολής στους δικαιούχους σύμφωνα με το άρθρο 75 του κανονισμού (ΕΕ) αριθ. 1306/2013.

               Οι εν λόγω κοινοποιήσεις υποβάλλονται εγγράφως ή μέσω του εντύπου αίτησης ενίσχυσης με γεωχωρικά στοιχεία.»·

               δ)στην παράγραφο 3, προστίθεται το ακόλουθο δεύτερο εδάφιο:

               «Για τους σκοπούς του πρώτου εδαφίου, η υποχρέωση που προβλέπεται στο άρθρο 40α παράγραφος 1 στοιχείο δ) δεν θεωρείται κοινοποίηση στον δικαιούχο της πρόθεσης αρμόδιας αρχής να διενεργήσει επιτόπιο έλεγχο.»·

               (2)στο άρθρο 24, η παράγραφος 4 αντικαθίσταται από το ακόλουθο κείμενο:

               «4. Η αρμόδια αρχή διενεργεί φυσικούς ελέγχους των αγροτεμαχίων στην περίπτωση που τα αποτελέσματα της φωτοερμηνείας δορυφορικών ή εναέριων ορθοφωτογραφιών ή άλλων σχετικών αποδεικτικών στοιχείων, συμπεριλαμβανομένων αποδεικτικών στοιχείων που παρέχει ο δικαιούχος κατόπιν αιτήματος της αρμόδιας αρχής, δεν επιτρέπουν την εξαγωγή ικανοποιητικών για την αρμόδια αρχή οριστικών συμπερασμάτων ως προς την επιλεξιμότητα ή, όπου συντρέχει περίπτωση, το ορθό μέγεθος της έκτασης που αποτελεί αντικείμενο διοικητικών ή επιτόπιων ελέγχων.»·

               (3)στο άρθρο 29 παράγραφος 1, προστίθεται το ακόλουθο τρίτο εδάφιο:

               «Τα δεδομένα από αιτήσεις ή όσον αφορά αιτούντες που διαπιστώνεται ότι δεν είναι εγκεκριμένοι ή επιλέξιμοι για ενισχύσεις σύμφωνα με το άρθρο 34 παράγραφος 1 χρησιμοποιούνται για τους σκοπούς της παρούσας παραγράφου πρώτο εδάφιο στοιχεία α), γ) και ε).»·

               (4)στο άρθρο 31 παράγραφος 1, το στοιχείο ζ) αντικαθίσταται από το ακόλουθο κείμενο:

               «ζ) ποσοστό 100 % όλων των αγροτεμαχίων για τα οποία ισχύει υποχρέωση εκ νέου μετατροπής εκτάσεων σε μόνιμους βοσκοτόπους, σύμφωνα με το άρθρο 42 του κατ’ εξουσιοδότηση κανονισμού (ΕΕ) αριθ. 639/2014·»·

               (5)στο άρθρο 33α, η παράγραφος 2 αντικαθίσταται με το ακόλουθο κείμενο:

               «2. Ο επιτόπιος έλεγχος παρακολούθησης που αναφέρεται στην παράγραφο 1 δεν είναι απαραίτητος όταν η διαπιστωθείσα δήλωση έκτασης μεγαλύτερης από την πραγματική οδηγεί σε επικαιροποίηση των σχετικών αγροτεμαχίων αναφοράς στο σύστημα αναγνώρισης αγροτεμαχίων κατά τη διάρκεια του έτους της διαπίστωσης, σύμφωνα με το άρθρο 5 του κατ’ εξουσιοδότηση κανονισμού (ΕΕ) αριθ. 640/2014 ή στην περίπτωση που οι έλεγχοι μέσω παρακολούθησης που αναφέρονται στο άρθρο 40α του παρόντος κανονισμού διενεργούνται για το συγκεκριμένο καθεστώς ενίσχυσης ή μέτρο στήριξης κατά το επόμενο έτος υποβολής αιτήσεων και δίνουν στην αρμόδια αρχή τη δυνατότητα διαπίστωσης του κατά πόσο επιβάλλεται η διοικητική κύρωση του άρθρου 19α παράγραφος 3 του κατ’ εξουσιοδότηση κανονισμού (ΕΕ) αριθ. 640/2014.»·

               (6)το άρθρο 34 τροποποιείται ως εξής:

               α)οι παράγραφοι 1, 2 και 3 αντικαθίστανται από το ακόλουθο κείμενο:

               «1. Αιτήσεις ή αιτούντες που διαπιστώνεται ότι δεν είναι εγκεκριμένοι ή επιλέξιμοι για ενισχύσεις κατά την υποβολή των αιτήσεων ή κατόπιν διοικητικών ή επιτόπιων ελέγχων δεν εντάσσονται στον πληθυσμό ελέγχου.»

               2. Για τους σκοπούς των άρθρων 30 και 31, η επιλογή του δείγματος διασφαλίζει ότι:

               α)ποσοστό μεταξύ 1 % και 1,25 % του πληθυσμού ελέγχου που αναφέρεται στο άρθρο 30 στοιχεία α) έως στ) και η) και στο άρθρο 31 παράγραφος 1 στοιχεία α), γ), δ) και ε) επιλέγεται με τυχαίο τρόπο·

               β)ποσοστό μεταξύ 0,6 % και 0,75 % του πληθυσμού ελέγχου που αναφέρεται στο άρθρο 31 παράγραφος 1 στοιχείο β) επιλέγεται με τυχαίο τρόπο·

               γ)ποσοστό μεταξύ 4 % και 5 % του πληθυσμού ελέγχου που αναφέρεται στο άρθρο 31 παράγραφος 1 στοιχείο η) επιλέγεται με τυχαίο τρόπο·

               δ)ο εναπομένων αριθμός δικαιούχων στο δείγμα ελέγχου που αναφέρεται στο άρθρο 31 παράγραφος 1 στοιχεία α) έως ε) και η) επιλέγεται βάσει ανάλυσης κινδύνου.

               Για τους σκοπούς του άρθρου 31, τα κράτη μέλη διασφαλίζουν την αντιπροσωπευτικότητα του δείγματος ελέγχου όσον αφορά τις διάφορες πρακτικές.

               Οι πρόσθετοι δικαιούχοι που πρόκειται να υποβληθούν σε επιτόπιους ελέγχους για τους σκοπούς του άρθρου 31 παράγραφος 3 πρώτο εδάφιο επιλέγονται βάσει ανάλυσης κινδύνου.

               3. Για τους σκοπούς των άρθρων 32 και 33, επιλέγεται με τυχαίο τρόπο ποσοστό μεταξύ 20 % και 25 % του ελάχιστου αριθμού δικαιούχων που πρόκειται να υποβληθούν σε επιτόπιους ελέγχους και, όταν εφαρμόζεται το άρθρο 32 παράγραφος 2α, το 100 % των συλλογικών δικαιούχων και μεταξύ 20 % και 25 % των δεσμεύσεων που θα υποβληθούν σε επιτόπιους ελέγχους. Ο εναπομένων αριθμός δικαιούχων και δεσμεύσεων που πρόκειται να υποβληθούν σε επιτόπιους ελέγχους επιλέγεται βάσει ανάλυσης κινδύνου.

               Για τους σκοπούς των άρθρων 32 και 33, το τυχαίο μέρος του δείγματος μπορεί επίσης να περιλαμβάνει είτε τους δικαιούχους που έχουν ήδη επιλεγεί με τυχαίο τρόπο σύμφωνα με την παράγραφο 2 στοιχεία α), β) και γ) είτε τους πρόσθετους δικαιούχους που έχουν επιλεγεί με τυχαίο τρόπο σύμφωνα με το άρθρο 26 παράγραφος 4 δεύτερο εδάφιο ή αμφότερους. Ο αριθμός των δικαιούχων αυτών στο δείγμα ελέγχου δεν υπερβαίνει την αναλογία τους στον πληθυσμό ελέγχου.

               Για τους σκοπούς του άρθρου 32, τα κράτη μέλη μπορούν, ως αποτέλεσμα της ανάλυσης κινδύνου, να επιλέξουν συγκεκριμένα μέτρα αγροτικής ανάπτυξης που ισχύουν για τους δικαιούχους.»·

               β)προστίθεται η ακόλουθη παράγραφος 4α:

               «4α. Για τους σκοπούς των άρθρων 30 έως 33 και του άρθρου 40α παράγραφος 1 στοιχείο γ), ο ίδιος δικαιούχος μπορεί να χρησιμοποιηθεί για την κάλυψη αρκετών από τα σχετικά ελάχιστα ποσοστά ελέγχων, εφόσον δεν επηρεάζεται η αποτελεσματικότητα της επιλογής των απαιτούμενων δειγμάτων βάσει ανάλυσης κινδύνου.

               Ο επιτόπιος έλεγχος όσον αφορά τους επιλεγμένους δικαιούχους μπορεί να περιοριστεί στο καθεστώς ενίσχυσης ή το μέτρο αγροτικής ανάπτυξης για το οποίο έχουν επιλεγεί, εφόσον έχουν ήδη καλυφθεί τα ελάχιστα ποσοστά ελέγχων των λοιπών καθεστώτων ενισχύσεων ή μέτρων στήριξης για τα οποία υπέβαλαν αίτηση.»·

               γ)στην παράγραφο 5, το στοιχείο β) αντικαθίσταται από το ακόλουθο κείμενο:

               «β) με σύγκριση των αποτελεσμάτων όσον αφορά τη διαφορά μεταξύ της δηλούμενης έκτασης και της προσδιορισθείσας έκτασης του δείγματος που επελέγη βάσει ανάλυσης κινδύνου και με τυχαίο τρόπο· ή με σύγκριση των αποτελεσμάτων όσον αφορά τη διαφορά μεταξύ των δηλούμενων ζώων και των προσδιορισθέντων ζώων του δείγματος που επελέγη βάσει ανάλυσης κινδύνου και με τυχαίο τρόπο·»·

               (7)το άρθρο 38 τροποποιείται ως εξής:

               α)η παράγραφος 1 αντικαθίσταται από το ακόλουθο κείμενο:

               «1. Οι έλεγχοι επιλεξιμότητας και η μέτρηση του αγροτεμαχίου αυτή καθαυτή στο πλαίσιο του επιτόπιου ελέγχου μπορούν να περιοριστούν σε ένα τυχαία επιλεγμένο δείγμα που θα καλύπτει ποσοστό τουλάχιστον 50 % των αγροτεμαχίων για τα οποία έχει υποβληθεί αίτηση ενίσχυσης ή αίτηση πληρωμής στο πλαίσιο καθεστώτων στρεμματικής ενίσχυσης ή μέτρων αγροτικής ανάπτυξης βάσει της έκτασης. Όταν με τον δειγματοληπτικό αυτό έλεγχο αποκαλύπτονται περιπτώσεις μη συμμόρφωσης, όλα τα αγροτεμάχια υποβάλλονται σε μέτρηση και υπόκεινται σε έλεγχο επιλεξιμότητας ή συνάγονται συμπεράσματα από το δείγμα μέσω παρεκβολής.»·

               β)στην παράγραφο 7, οι λέξεις «άρθρο 17 παράγραφος 1 στοιχείο β) του κατ’ εξουσιοδότηση κανονισμού (ΕΕ) αριθ. 640/2014» αντικαθίστανται από τις λέξεις «άρθρο 17 του κατ’ εξουσιοδότηση κανονισμού (ΕΕ) αριθ. 640/2014»·

               γ)στην παράγραφο 8, οι λέξεις «δύο χωριστές μετρήσεις» αντικαθίστανται από τις λέξεις «χωριστές μετρήσεις»·

               (8)στο άρθρο 39, η παράγραφος 1 αντικαθίσταται από το ακόλουθο κείμενο:

               «1. Η επιλεξιμότητα των αγροτεμαχίων επαληθεύεται με κάθε πρόσφορο μέσο, συμπεριλαμβανομένων των αποδεικτικών στοιχείων που παρέχονται από τον δικαιούχο κατόπιν αιτήματος της αρμόδιας αρχής. Η εν λόγω επαλήθευση περιλαμβάνει επίσης επαλήθευση της καλλιέργειας, κατά περίπτωση. Για τον σκοπό αυτό, ζητούνται, εάν χρειάζεται, συμπληρωματικά αποδεικτικά στοιχεία.»·

               (9)στο άρθρο 40, το στοιχείο β) αντικαθίσταται από το ακόλουθο κείμενο:

               «β) διενεργεί φυσικό έλεγχο όλων των αγροτεμαχίων για τα οποία η φωτοερμηνεία ή άλλα σχετικά αποδεικτικά στοιχεία που ζητήθηκαν από την αρμόδια αρχή δεν καθιστούν δυνατή την επαλήθευση της ακρίβειας της δήλωσης εκτάσεων κατά τρόπο που κρίνεται ικανοποιητικός από την αρμόδια αρχή·»·

               (10)προστίθεται το ακόλουθο άρθρο 40α:

               «Άρθρο 40α

               Έλεγχοι μέσω παρακολούθησης

               1. Οι αρμόδιες αρχές μπορούν επίσης να πραγματοποιούν ελέγχους μέσω παρακολούθησης. Σε περίπτωση που επιλέξουν αυτή τη δυνατότητα, οι αρμόδιες αρχές:

               α)θεσπίζουν διαδικασία τακτικής και συστηματικής παρατήρησης, ιχνηλάτησης και αξιολόγησης όλων των κριτηρίων επιλεξιμότητας, των δεσμεύσεων και των άλλων υποχρεώσεων που μπορούν να αποτελέσουν αντικείμενο παρακολούθησης μέσω δεδομένων από τους δορυφόρους Sentinel του προγράμματος Copernicus ή άλλων δεδομένων τουλάχιστον ισοδύναμης αξίας, για χρονικό διάστημα που επιτρέπει την εξαγωγή συμπερασμάτων όσον αφορά την επιλεξιμότητα της ενίσχυσης ή της στήριξης που ζητείται·

               β)διενεργούν, όπου κρίνεται αναγκαίο, και προκειμένου να εξαχθεί συμπέρασμα όσον αφορά την επιλεξιμότητα της ενίσχυσης ή της στήριξης που ζητήθηκε, κατάλληλες δραστηριότητες παρακολούθησης·

               γ)διενεργούν ελέγχους για το 5 % των δικαιούχων τους οποίους αφορούν τα κριτήρια επιλεξιμότητας, οι δεσμεύσεις και άλλες υποχρεώσεις που δεν μπορούν να αποτελέσουν αντικείμενο παρακολούθησης μέσω δεδομένων από τους δορυφόρους Sentinel του προγράμματος Copernicus ή άλλων δεδομένων τουλάχιστον ισοδύναμης αξίας, με σκοπό την εξαγωγή συμπερασμάτων όσον αφορά την επιλεξιμότητα της ενίσχυσης ή της στήριξης. Ποσοστό μεταξύ 1 % και 1,25 % των δικαιούχων επιλέγεται με τυχαίο τρόπο. Οι υπόλοιποι δικαιούχοι επιλέγονται βάσει ανάλυσης κινδύνου·

               δ)ενημερώνουν τους δικαιούχους σχετικά με την απόφαση πραγματοποίησης ελέγχων μέσω παρακολούθησης και θεσπίζουν κατάλληλα εργαλεία για την επικοινωνία με τους δικαιούχους τουλάχιστον όσον αφορά τις προειδοποιήσεις και τα αποδεικτικά στοιχεία που ζητούνται για τους σκοπούς των στοιχείων β) και γ).

               Για τους σκοπούς των στοιχείων β) και γ), διενεργούνται φυσικοί έλεγχοι των αγροτεμαχίων όταν τα σχετικά αποδεικτικά στοιχεία, συμπεριλαμβανομένων αυτών που παρέχονται από τον δικαιούχο κατόπιν αιτήματος της αρμόδιας αρχής, δεν επιτρέπουν την εξαγωγή συμπερασμάτων όσον αφορά την επιλεξιμότητα της ενίσχυσης ή της στήριξης που ζητείται. Οι φυσικοί έλεγχοι των αγροτεμαχίων μπορούν να περιορίζονται στους ελέγχους των κριτηρίων επιλεξιμότητας, των δεσμεύσεων και άλλων υποχρεώσεων που έχουν σημασία για την εξαγωγή συμπερασμάτων όσον αφορά την επιλεξιμότητα της ενίσχυσης ή της στήριξης που ζητείται.

               2. Στις περιπτώσεις που η αρμόδια αρχή διενεργεί ελέγχους μέσω παρακολούθησης σύμφωνα με την παράγραφο 1, μπορεί να αποδείξει τη χρήση αποτελεσματικών επιχειρησιακών διαδικασιών που πληρούν τις απαιτήσεις των άρθρων 7, 17 και 29 του παρόντος κανονισμού και έχει αποδείξει την ποιότητα του συστήματος αναγνώρισης αγροτεμαχίων, όπως αξιολογείται σύμφωνα με το άρθρο 6 του κατ’ εξουσιοδότηση κανονισμού (ΕΕ) αριθ. 640/2014:

               α)τα άρθρα 25, 26, 30, 31, 32, 34, 35, 36, το άρθρο 37 παράγραφοι 2, 3 και 4 και τα άρθρα 38 και 40 του παρόντος κανονισμού δεν έχουν εφαρμογή·

               β)η επαλήθευση της περιεκτικότητας της καλλιεργούμενης κάνναβης σε τετραϋδροκανναβινόλη που διενεργείται σύμφωνα με το άρθρο 9 του κατ’ εξουσιοδότηση κανονισμού (ΕΕ) αριθ. 639/2014 πραγματοποιείται για το 30 % της έκτασης ή το 20 % της έκτασης σε περίπτωση που το κράτος μέλος διαθέτει σύστημα προέγκρισης.

               3. Η αρμόδια αρχή μπορεί να αποφασίσει να εφαρμόσει ελέγχους μέσω παρακολούθησης σε επίπεδο μεμονωμένου καθεστώτος στρεμματικής ενίσχυσης ή μέτρου στήριξης ή τύπου ενέργειας ή σε καθορισμένες ομάδες δικαιούχων που υπόκεινται σε επιτόπιους ελέγχους για την ενίσχυση οικολογικής μέριμνας, όπως αναφέρεται στο άρθρο 31 παράγραφος 1 στοιχεία α) έως η).

               Κατά τα πρώτα δύο έτη εφαρμογής, η αρμόδια αρχή μπορεί να αποφασίσει να εφαρμόσει ελέγχους μέσω παρακολούθησης στους δικαιούχους καθεστώτος ενίσχυσης ή μέτρου στήριξης σε εκτάσεις που επιλέγονται βάσει αντικειμενικών και αμερόληπτων κριτηρίων. Στις περιπτώσεις αυτές, οι εκτάσεις που υπόκεινται σε έλεγχο μέσω παρακολούθησης στο δεύτερο έτος εφαρμογής είναι μεγαλύτερες από ό,τι στο πρώτο έτος εφαρμογής.

               Σε περίπτωση που η αρμόδια αρχή αποφασίσει να διενεργήσει ελέγχους σύμφωνα με το πρώτο ή το δεύτερο εδάφιο, οι παράγραφοι 1 και 2 ισχύουν μόνο για τους δικαιούχους που υπόκεινται σε ελέγχους μέσω παρακολούθησης.»·

               (11)προστίθεται το ακόλουθο άρθρο 40β:

               «Άρθρο 40β

               Κοινοποιήσεις

               Τα κράτη μέλη κοινοποιούν στην Επιτροπή, έως την 1η Δεκεμβρίου του ημερολογιακού έτους που προηγείται του ημερολογιακού έτους κατά το οποίο ξεκινούν να διενεργούν ελέγχους μέσω παρακολούθησης, την απόφασή τους σχετικά με την επιλογή των ελέγχων μέσω παρακολούθησης και προσδιορίζουν τα καθεστώτα ή τα μέτρα ή τους τύπους ενεργειών και, κατά περίπτωση, τις εκτάσεις των εν λόγω καθεστώτων ή μέτρων που υπόκεινται σε ελέγχους μέσω παρακολούθησης και τα κριτήρια που χρησιμοποιήθηκαν για την επιλογή τους.

               Ωστόσο, σε περίπτωση που η αρμόδια αρχή αποφασίσει τη διενέργεια ελέγχων μέσω παρακολούθησης από το έτος υποβολής αιτήσεων 2018, η κοινοποίηση γίνεται εντός ενός μηνός από την έναρξη ισχύος του παρόντος κανονισμού στην Επίσημη Εφημερίδα της Ευρωπαϊκής Ένωσης.»·

               (12)το άρθρο 41 τροποποιείται ως εξής:

               α)στην παράγραφο 1, προστίθεται το ακόλουθο δεύτερο εδάφιο:

               «Στις περιπτώσεις που οι έλεγχοι μέσω παρακολούθησης διενεργούνται σύμφωνα με το άρθρο 40α, τα στοιχεία β) έως ε) του πρώτου εδάφιου δεν εφαρμόζονται. Στην έκθεση ελέγχου αναφέρονται τα αποτελέσματα των ελέγχων μέσω παρακολούθησης σε επίπεδο αγροτεμάχιου.»·

               β)στην παράγραφο 2, το τρίτο εδάφιο αντικαθίσταται από το ακόλουθο κείμενο:

               «Εάν ο επιτόπιος έλεγχος διενεργείται με τηλεπισκόπηση σύμφωνα με το άρθρο 40 ή με παρακολούθηση σύμφωνα με το άρθρο 40α, τα κράτη μέλη μπορούν να αποφασίσουν να μην παράσχουν στον δικαιούχο τη δυνατότητα να υπογράψει την έκθεση ελέγχου, εάν δεν αποκαλυφθεί περίπτωση μη συμμόρφωσης κατά τον έλεγχο με τηλεπισκόπηση ή με παρακολούθηση. Εάν, κατόπιν των ελέγχων αυτών ή της παρακολούθησης, αποκαλυφθεί περίπτωση μη συμμόρφωσης, παρέχεται η δυνατότητα υπογραφής της έκθεσης, προτού η αρμόδια αρχή αποφανθεί βάσει των διαπιστώσεων σχετικά με τυχόν απορρέουσες μειώσεις, απορριπτικές αποφάσεις, ανακλήσεις ή διοικητικές κυρώσεις.»·

               (13)στο άρθρο 70, η παράγραφος 3 αντικαθίσταται από το ακόλουθο κείμενο:

               «3. Κατά περίπτωση, οι επιτόπιοι έλεγχοι μπορούν να διενεργούνται με εφαρμογή τεχνικών τηλεπισκόπησης ή με χρήση των δεδομένων των δορυφόρων Sentinel του προγράμματος Copernicus ή άλλων δεδομένων τουλάχιστον ισοδύναμης αξίας.».

               Άρθρο 2

               Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

               Εφαρμόζεται από την 1η Ιανουαρίου 2018.

               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

               Βρυξέλλες, 18.5.2018

                     Για την Επιτροπή

                     Πρόεδρος
                     Jean-Claude JUNCKER

                     (1)

                        ΕΕ L 347 της 20.12.2013, σ. 549.

                     (2)

                        Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).

                     (3)

                        Κατ’ εξουσιοδότηση κανονισμός (ΕΕ) αριθ. 640/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου και τους όρους απόρριψης ή ανάκτησης πληρωμών καθώς και τις διοικητικές κυρώσεις που εφαρμόζονται στις άμεσες ενισχύσεις, τη στήριξη της αγροτικής ανάπτυξης και την πολλαπλή συμμόρφωση (ΕΕ L 181 της 20.6.2014, σ. 48).


title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ περί καθορισμού κανόνων για την εφαρμογή του άρθρου 26 παράγραφος 3 του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου σχετικά με την παροχή πληροφοριών για τα τρόφιμα στους καταναλωτές όσον αφορά τους κανόνες για την ένδειξη της χώρας καταγωγής ή του τόπου προέλευσης του πρωταρχικού συστατικού ενός τροφίμου

text:
               ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ

               της 28.5.2018

               περί καθορισμού κανόνων για την εφαρμογή του άρθρου 26 παράγραφος 3 του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου σχετικά με την παροχή πληροφοριών για τα τρόφιμα στους καταναλωτές όσον αφορά τους κανόνες για την ένδειξη της χώρας καταγωγής ή του τόπου προέλευσης του πρωταρχικού συστατικού ενός τροφίμου

               (Κείμενο που παρουσιάζει ενδιαφέρον για τον ΕΟΧ)

               Η ΕΥΡΩΠΑΪΚΗ ΕΠΙΤΡΟΠΗ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές
                  1
               , και ιδίως το άρθρο 26 παράγραφος 8,

               Εκτιμώντας τα ακόλουθα:

               Το άρθρο 26 του κανονισμού (ΕΕ) αριθ. 1169/2011 ορίζει γενικούς κανόνες και απαιτήσεις σχετικά με την ένδειξη της χώρας καταγωγής ή του τόπου προέλευσης τροφίμων, οι οποίοι εφαρμόζονται με την επιφύλαξη των ειδικών διατάξεων της Ένωσης.

               Σύμφωνα με το άρθρο 26 παράγραφος 2 στοιχείο α) του κανονισμού (ΕΕ) αριθ. 1169/2011 απαιτείται η αναγραφή της χώρας καταγωγής ή του τόπου προέλευσης, όταν η μη αναγραφή τους ενδέχεται να παραπλανήσει τον καταναλωτή ως προς την πραγματική χώρα καταγωγής ή τον πραγματικό τόπο προέλευσης του τροφίμου, ιδίως αν οι πληροφορίες που συνοδεύουν το τρόφιμο ή η ετικέτα στο σύνολό της υπονοούν ότι το τρόφιμο έχει διαφορετική χώρα καταγωγής ή τόπο προέλευσης. Το άρθρο αυτό έχει σκοπό να παρεμποδίσει την παροχή παραπλανητικών πληροφοριών για τα τρόφιμα που υπονοούν μια συγκεκριμένη προέλευση των τροφίμων, ενώ στην πραγματικότητα η αληθινή προέλευσή τους είναι διαφορετική.

               Το άρθρο 26 παράγραφος 3 του κανονισμού (ΕΕ) αριθ. 1169/2011 ορίζει ότι σε περίπτωση που αναγράφεται η χώρα καταγωγής ή ο τόπος προέλευσης τροφίμου και δεν είναι ίδια με τη χώρα καταγωγής ή τον τόπο προέλευσης του πρωταρχικού συστατικού του, αναγράφεται επίσης η χώρα καταγωγής ή ο τόπος προέλευσης του εν λόγω πρωταρχικού συστατικού ή επισημαίνεται ότι η χώρα καταγωγής ή ο τόπος προέλευσης του πρωταρχικού συστατικού είναι διαφορετικά από αυτά του τροφίμου. Επίσης ορίζει ότι η εφαρμογή των εν λόγω απαιτήσεων υπόκειται στην έκδοση εκτελεστικής πράξης.

               Το άρθρο 26 παράγραφος 3 του κανονισμού (ΕΕ) αριθ. 1169/2011 αφορά περιπτώσεις στις οποίες η χώρα καταγωγής ή ο τόπος προέλευσης αναγράφεται υποχρεωτικά, σύμφωνα με το άρθρο 26 παράγραφος 2 στοιχείο α) του κανονισμού, ή σε εθελοντική βάση με την αναγραφή ενδείξεων, όπως δηλώσεις, όροι, γραφικές απεικονίσεις ή σύμβολα.

               Οι εθελοντικές ενδείξεις, όπως είναι οι γεωγραφικές ενδείξεις που περιλαμβάνονται στην ονομασία τροφίμων ή τη συνοδεύουν, μπορούν επίσης να αποτελούν τμήμα ονομασιών προϊόντων που προστατεύονται ως γεωγραφικές ενδείξεις ή ως εμπορικά σήματα σύμφωνα με ειδικές νομοθεσίες της ΕΕ.

               Ενδείξεις της χώρας καταγωγής ή του τόπου προέλευσης τροφίμου που αποτελούν μέρος ονομασιών προϊόντων, οι οποίες προστατεύονται ως γεωγραφικές ενδείξεις βάσει του κανονισμού (ΕΕ) αριθ. 1151/2012
                  2
               , του κανονισμού (ΕΕ) αριθ. 1308/2013
                  3
               , του κανονισμού (ΕΚ) αριθ. 110/2008
                  4
                ή του κανονισμού (ΕΕ) αριθ. 251/2014
                  5
                ή βάσει διεθνών συμφωνιών εμπίπτουν στο πεδίο εφαρμογής του άρθρου 26 παράγραφος 3 του κανονισμού (ΕΕ) αριθ. 1169/2011. Καθώς για τις ονομασίες των προϊόντων αυτών υπάρχει ένας εγγενής σύνδεσμος μεταξύ των χαρακτηριστικών των προϊόντων και της γεωγραφικής καταγωγής τους, και καθώς ρυθμίζονται από ειδικούς κανόνες, συμπεριλαμβανομένων των κανόνων για την επισήμανσή τους, και υπό το πρίσμα του ειδικού χαρακτήρα των ονομασιών αυτών ως δικαιωμάτων διανοητικής ιδιοκτησίας, είναι απαραίτητο να εξεταστεί περαιτέρω πώς θα πρέπει να αναγράφεται στις ανωτέρω ονομασίες η προέλευση του πρωταρχικού συστατικού που ορίζεται σύμφωνα με το άρθρο 26 παράγραφος 3 του κανονισμού (ΕΕ) αριθ. 1169/2011.

               Οι ενδείξεις της χώρας καταγωγής ή του τόπου προέλευσης τροφίμου που αποτελούν μέρος εμπορικών σημάτων τα οποία έχουν καταχωριστεί βάσει της οδηγίας (ΕΕ) 2015/2436 εμπίπτουν στο πεδίο εφαρμογής του άρθρου 26 παράγραφος 3 του κανονισμού (ΕΕ) αριθ. 1169/2011. Τα εμπορικά σήματα μπορεί να αποτελούνται από οποιαδήποτε σημεία, ιδίως δε από λέξεις, συμπεριλαμβανομένων ονομάτων προσώπων, σχέδια, γράμματα, αριθμούς, χρώματα, το σχήμα των προϊόντων ή της συσκευασίας τους, ή ήχους, υπό την προϋπόθεση ότι τα σημεία αυτά είναι ικανά να διακρίνουν τα προϊόντα ή τις υπηρεσίες μιας επιχείρησης από τα προϊόντα ή τις υπηρεσίες άλλων επιχειρήσεων. Σκοπός των εμπορικών σημάτων είναι να επιτρέπουν στους καταναλωτές να προσδιορίζουν μια συγκεκριμένη εμπορική πηγή ή εμπορική προέλευση σε σχέση με συγκεκριμένο αγαθό και/ή υπηρεσίες. Υπό το πρίσμα του ειδικού χαρακτήρα και του σκοπού των εμπορικών σημάτων, κρίνεται κατάλληλο να εξεταστεί περαιτέρω πώς θα πρέπει να αναγράφεται η προέλευση του πρωταρχικού συστατικού που ορίζεται στο άρθρο 26 παράγραφος 3 του κανονισμού (ΕΕ) αριθ. 1169/2011, όταν απαιτείται για εμπορικά σήματα.

               Οι συνήθεις και κοινές ονομασίες, όπως οι γεωγραφικοί όροι που κυριολεκτικά υποδεικνύουν προέλευση, αλλά σύμφωνα με την κοινή αντίληψη δεν θεωρούνται ένδειξη της καταγωγής ή του τόπου προέλευσης των τροφίμων, δεν θα πρέπει να καλύπτονται από τον παρόντα κανονισμό.

               Για τους σκοπούς του παρόντος κανονισμού τα σήματα αναγνώρισης που συνοδεύουν τα τρόφιμα σύμφωνα με τον κανονισμό (ΕΚ) αριθ. 853/2004 για τον καθορισμό ειδικών κανόνων υγιεινής για τα τρόφιμα ζωικής προέλευσης
                  6
                δεν θα πρέπει να θεωρούνται ως ένδειξη της χώρας καταγωγής ή του τόπου προέλευσης.

               Για να μπορούν οι καταναλωτές να ενημερώνονται έτσι ώστε να κάνουν καλύτερες επιλογές, είναι απαραίτητο ο παρών κανονισμός να θεσπίσει ειδικούς κανόνες που θα πρέπει να εφαρμόζονται όταν αναγράφεται η χώρα καταγωγής ή ο τόπος προέλευσης του πρωταρχικού συστατικού. Οι εν λόγω κανόνες διασφαλίζουν ότι οι πληροφορίες αυτές είναι επαρκώς ακριβείς και ουσιαστικές.

               Κατά συνέπεια, κρίνεται σκόπιμο οι εν λόγω ενδείξεις για το πρωταρχικό συστατικό να κάνουν μνεία σε μια γεωγραφική περιοχή που να μπορούν να αναγνωρίζουν εύκολα οι καταναλωτές. Η χρησιμοποίηση επινοειθησών ονομασιών για περιφέρειες ή άλλες γεωγραφικές περιοχές που δεν παρέχουν ουσιαστικές πληροφορίες ή που θα μπορούσαν να παραπλανήσουν τους καταναλωτές ως προς τον πραγματικό τόπο προέλευσης του κύριου συστατικού θα πρέπει να απαγορεύεται.

               Όταν το κύριο συστατικό είναι τρόφιμο που υπόκειται σε ειδικές διατάξεις της Ένωσης ως προς την ένδειξη της χώρας καταγωγής ή του τόπου προέλευσης, οι διατάξεις αυτές μπορούν να χρησιμοποιούνται εναλλακτικά για τους σκοπούς του άρθρου 26 παράγραφος 3 στοιχείο α) του κανονισμού (ΕΕ) αριθ. 1169/2011.

               Όταν οι υπεύθυνοι επιχειρήσεων τροφίμων αποφασίσουν να επισημαίνεται απλώς ότι η χώρα καταγωγής ή ο τόπος προέλευσης του πρωταρχικού συστατικού είναι διαφορετικός από τη χώρα καταγωγής ή τον τόπο προέλευσης του τροφίμου, για παράδειγμα εξαιτίας πολλαπλών ή μεταβλητών πηγών εφοδιασμού και ιδιαίτερων διαδικασιών παραγωγής, είναι κατάλληλο να θεσπιστεί ένα πλαίσιο που να λαμβάνει υπόψη τις διάφορες συνθήκες επεξεργασίας των τροφίμων. Η σχετική ένδειξη θα πρέπει να εξασφαλίζει κατανοητές πληροφορίες στους καταναλωτές.

               Οι πληροφορίες που παρέχονται για το πρωταρχικό συστατικό σύμφωνα με τον παρόντα κανονισμό θα πρέπει να συμπληρώνουν τις πληροφορίες που δίνονται στους καταναλωτές όσον αφορά τη χώρα καταγωγής ή τον τόπο προέλευσης του τροφίμου και θα πρέπει να είναι εύκολα ορατές, καθαρά ευανάγνωστες και, ανάλογα με την περίπτωση, ανεξίτηλες.

               Θα πρέπει να καθοριστεί κατάλληλη μεταβατική περίοδος για την εφαρμογή του παρόντος κανονισμού, σύμφωνα με το άρθρο 47 του κανονισμού (ΕΕ) αριθ. 1169/2011, βάσει του οποίου τυχόν νέα μέτρα για πληροφορίες σχετικά με τα τρόφιμα πρέπει να εφαρμόζονται από την 1η Απριλίου κάθε ημερολογιακού έτους.

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

               Άρθρο 1
               Πεδίο εφαρμογής

               1.
                     Ο παρών κανονισμός ρυθμίζει τις λεπτομέρειες για την παροχή πληροφοριών σχετικά με τη χώρα καταγωγής ή τον τόπο προέλευσης του πρωταρχικού συστατικού, όπως απαιτείται σύμφωνα με το άρθρο 26 παράγραφος 3 του κανονισμού (ΕΕ) αριθ. 1169/2011.

               2.
                     Ο παρών κανονισμός δεν εφαρμόζεται σε γεωγραφικές ενδείξεις που προστατεύονται βάσει του κανονισμού (ΕΕ) αριθ. 1151/2012, του κανονισμού (EΕ) αριθ. 1308/2013, του κανονισμού (EΚ) αριθ. 110/2008 ή του κανονισμού (ΕΕ) αριθ. 251/2014 ή που προστατεύονται βάσει διεθνών συμφωνιών. Δεν εφαρμόζεται ούτε και σε εμπορικά σήματα που έχουν καταχωριστεί βάσει της οδηγίας (ΕΕ) αριθ. 2015/2436, όταν τα τελευταία αποτελούν ένδειξη της καταγωγής, εν αναμονή της θέσπισης ειδικών κανόνων σχετικά με την εφαρμογή του άρθρου 26 παράγραφος 3 στα τρόφιμα που φέρουν τις εν λόγω ενδείξεις.

               Άρθρο 2
               Ένδειξη της χώρας καταγωγής ή του τόπου προέλευσης του πρωταρχικού συστατικού

               Η χώρα καταγωγής ή ο τόπος προέλευσης του πρωταρχικού συστατικού που δεν είναι ίδια με την αναγραφόμενη χώρα καταγωγής ή τον αναγραφόμενο τόπο προέλευσης αναγράφεται:

               α)
                     με μνεία σε μία από τις ακόλουθες γεωγραφικές περιοχές:

               i)
                     «EΕ», «εκτός ΕΕ» ή «ΕΕ και εκτός ΕΕ»· ή

               ii)
                     περιφέρεια ή τυχόν άλλη γεωγραφική περιοχή είτε εντός ορισμένων κρατών μελών είτε εντός τρίτων χωρών, εάν ορίζεται έτσι βάσει του δημόσιου διεθνούς δικαίου ή την κατανοεί εύκολα ο μέσος καταναλωτής με συνήθη ενημέρωση· ή

               iii)
                     αλιευτική ζώνη του Οργανισμού Τροφίμων και Γεωργίας ή οργανισμού θαλάσσιων ή γλυκών υδάτων, εάν ορίζεται έτσι βάσει του διεθνούς δικαίου ή την οποία κατανοεί εύκολα ο μέσος καταναλωτής με συνήθη ενημέρωση· ή

               iv)
                     κράτος μέλος (κράτη μέλη) ή τρίτη χώρα (τρίτες χώρες)· ή

               v)
                     περιφέρεια ή τυχόν άλλη γεωγραφική περιοχή εντός κράτους μέλους ή τρίτης χώρας, την οποία κατανοεί εύκολα ο μέσος καταναλωτής με συνήθη ενημέρωση· ή

               vi)
                     χώρα καταγωγής ή τόπο προέλευσης σύμφωνα με τις ειδικές διατάξεις της Ένωσης που πρέπει να εφαρμόζονται για αυτό/αυτά καθεαυτό/καθεαυτά το/τα πρωταρχικό/-ά συστατικό/-ά.

               β)
                     ή με δήλωση όπως η ακόλουθη:

               «(ονομασία του πρωταρχικού συστατικού) δεν προέρχεται/προέρχονται από (χώρα καταγωγής ή τόπος προέλευσης του τροφίμου)» ή τυχόν παρόμοια διατύπωση που είναι πιθανό να έχει το ίδιο νόημα για τον καταναλωτή.

               Άρθρο 3
               Παρουσίαση των πληροφοριών

               1.
                     Οι πληροφορίες που παρέχονται σύμφωνα με το άρθρο 2 πρέπει να αναγράφονται σε γραμματοσειρά που να μην είναι μικρότερη από το ελάχιστο μέγεθος της γραμματοσειράς που απαιτείται σύμφωνα με το άρθρο 13 παράγραφος 2 του κανονισμού (ΕΕ) αριθ. 1169/2011.

               2.
                     Με την επιφύλαξη της παραγράφου 1, όταν η χώρα καταγωγής ή ο τόπος προέλευσης ενός τροφίμου αναγράφεται με λέξεις, οι πληροφορίες που παρέχονται σύμφωνα με το άρθρο 2 πρέπει να εμφανίζονται στο ίδιο οπτικό πεδίο με την ένδειξη της χώρας καταγωγής ή του τόπου προέλευσης του τροφίμου και με τη χρησιμοποίηση γραμματοσειράς που θα έχει ύψος x τουλάχιστον 75 % του ύψους x της ένδειξης σχετικά με τη χώρα καταγωγής ή τον τόπο προέλευσης του τροφίμου.

               3.
                     Με την επιφύλαξη της παραγράφου 1, όταν η χώρα καταγωγής ή ο τόπος προέλευσης ενός τροφίμου αναγράφεται με μη λεκτική μορφή, οι πληροφορίες που παρέχονται σύμφωνα με το άρθρο 2 πρέπει να εμφανίζονται στο ίδιο οπτικό πεδίο με την ένδειξη της χώρας καταγωγής ή του τόπου προέλευσης του τροφίμου.

               Άρθρο 4
               Έναρξη ισχύος, μεταβατικά μέτρα και ημερομηνία εφαρμογής

               1.
                     Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

               2.
                     Εφαρμόζεται από την 1η Απριλίου 2020.

               3.
                     Τα τρόφιμα που διατίθενται στην αγορά ή επισημαίνονται πριν από την ημερομηνία εφαρμογής του παρόντος κανονισμού μπορούν να κυκλοφορούν μέχρι την εξάντληση των αποθεμάτων.

               4.
                     Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

               Βρυξέλλες, 28.5.2018

                     Για την Επιτροπή

                     Πρόεδρος
                     Jean-Claude JUNCKER

                     (1)

                        Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).

                     (2)

                        Κανονισμός (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012 , για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).

                     (3)

                        Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                     (ΕΕ L 347 της 20.12.2013, σ. 671).

                     (4)

                        Κανονισμός (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (ΕΕ L 39 της 13.2.2008, σ. 16).

                     (5)

                        Κανονισμός (ΕΕ) αριθ. 251/2014 του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αρωματισμένων αμπελοοινικών προϊόντων και την κατάργηση του κανονισμού (ΕΟΚ) αριθ. 1601/91 του Συμβουλίου (ΕΕ L 84 της 20.3.2014, σ. 14).

                     (6)

                        Κανονισμός (EΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55).